FI Euroopan unionin virallinen lehti C 220/12

Kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista annetun komission asetuksen EU N:o 1031/2010 (huutokauppa-asetus) 35, 36, 43, 55 ja 64 artiklan täytäntöönpano jäsenvaltioissa ja näiden artiklojen merkitys nimettäessä huutopaikkapaikkoja mainitun asetuksen 26 artiklan mukaisesti

Avoimuutta edistävät toimet Euroopan yhteisöjen yleiseen talousarvioon sovellettavan varainhoitoasetuksen 92 artiklassa ja sen täytäntöönpanosääntöjen 130 artiklan 1 kohdassa tarkoitettuihin tarjouspyyntöihin liittyvien komission ja jäsenvaltioiden välisten asiakirjojen osalta nimettäessä huutokauppatarkkailija huutokauppa-asetuksen 24 artiklan mukaisesti ja huutokauppapaikkoja mainitun asetuksen 26 artiklan mukaisesti

2011/C 220/02

1. Johdanto

Päästökauppajärjestelmän (ETS) tarkistamisesta sovittiin vuonna 2008 ilmasto- ja energiapaketin yhteydessä. Tarkistetussa asetuksessa säädetään, että päästöoikeudet pääsääntöisesti huutokaupataan vuonna 2013 alkavasta kolmannesta päästökauppakaudesta alkaen (1). Lisäksi 15 prosenttia ilmailun päästöoikeuksista olisi huutokaupattava vuodesta 2012 alkaen (2). Komission tehtäväksi annettiin antaa asetus päästöoikeuksien huutokaupan ajoituksesta, hallinnoinnista ja muista näkökohdista (3). Komissio antoi mainitun asetuksen (ns. huutokauppa-asetus) 12 päivänä marraskuuta 2010 (4).

Huutokauppa-asetuksen 24 ja 26 artiklassa säädetään komission ja jäsenvaltioiden yhteisestä hankintamenettelystä, jota noudattaen nimetään huutokauppatarkkailija ja yhteiset huutokauppapaikat.

Huutokauppatarkkailijan ja yhteisten huutokauppapaikkojen nimeämiseen liittyvä yhteinen hankintamenettely järjestetään yhteisenä toimena Euroopan yhteisöjen yhteiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (5) (ns. varainhoitoasetus) 91 artiklan 1 kohdan ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) 2342/2003 (6) (ns. täytäntöönpanosäännöt) 125 c artiklan mukaisesti.

Täytäntöönpanosääntöjen 125 c artiklan kolmannen alakohdan mukaisesti komission ja jäsenvaltioiden on sovittava yhteisen hankintamenettelyn toteuttamiseen sovellettavista käytännön säännöistä. Komissio ja jäsenvaltiot määrittelevät yhteisiin hankintamenettelyihin sovellettavat käytännön säännöt yhteisestä hankinnasta tehdyssä sopimukset. Sekä huutokauppatarkkailijan nimeämisestä että yhteisten huutokauppapaikkojen nimeämisestä laaditaan erilliset sopimukset.

2. Säännellyn markkinan nimeäminen huutokauppapaikaksi huutokauppa-asetuksen nojalla

Huutokauppa-asetuksen (7) mukaisesti huutokauppoja voi järjestää ainoastaan rahoitusvälineiden markkinoista annetun direktiivin (8) nojalla valtuutettu säännelty markkina. Tällaista säänneltyä markkinaa koskevan julkisen hankintamenettelyn on oltava unionin lainsäädännön mukainen.

Sovellettaessa huutokauppa-asetuksen 26 artiklaa jäsenvaltiot hankkivat säännellyn markkinan komission kanssa yhteisellä toimella varainhoitoasetuksen 91 artiklan 1 kohdan kolmannen alakohdan mukaisesti. Komissioon sovellettavia menettelysäännöksiä sovelletaan hankintamenettelyyn täytäntöönpanosääntöjen 125 c artiklan ensimmäisen kohdan mukaisesti.

Sovellettaessa huutokauppa-asetuksen 30 artiklaa jäsenvaltiot hankkivat oman huutokauppapaikkansa. Niiden on käytettävä valintaprosessia, joka on julkisia hankintoja koskevan unionin ja kansallisen lainsäädännön mukainen. Saksa, Puola ja Yhdistynyt kuningaskunta ovat päättäneet nimetä omia huutokauppapaikkoja.

Riippuen siitä, miten jäsenvaltiot ovat saattaneet rahoitusvälineiden markkinoista annetun direktiivin osaksi kansallista lainsäädäntöään, jäsenvaltioiden saattaa olla tarpeen tehdä muutoksia täytäntöönpanolainsäädäntöön, jotta niiden alueelle sijoittautuneet säännellyt markkinat (ja niiden ylläpitäjät (9)) voidaan hyväksyä huutokauppaamaan huutokauppa-asetuksen 4 artiklan 2 ja 3 kohdassa tarkoitettuja huutokauppatuotteita. Huutokauppa-asetuksen 35 artiklan 4 kohdassa ei velvoiteta jäsenvaltioita muuttamaan rahoitusvälineiden markkinoista annetun direktiivin täytäntöönpanolainsäädäntöä, jotta niiden alueelle sijoittautuneet säännellyt markkinat (ja niiden ylläpitäjät) voidaan hyväksyä huutokauppaamaan huutokauppatuotteita huutokauppa-asetuksen mukaisesti.

Sellaisten jäsenvaltioiden ja komission yhteisten hankintamenettelyjen osalta, jotka koskevat huutokauppapaikan nimeämistä huutokauppa-asetuksen 26 artiklan 1 ja 2 kohdan nojalla, säädetään varainhoitoasetuksen 97 artiklan 1 kohdassa, että tarjouskilpailu ratkaistaan sen sisältöön sovellettavien ratkaisuperusteiden perusteella, sen jälkeen kun niiden taloudellisten toimijoiden, joita ei ole suljettu pois poissulkemisperusteiden nojalla, kyvykkyys on tarkastettu valintaperusteiden mukaisesti. Lisäksi täytäntöönpanosääntöjen 135 artiklan 3 kohdassa säädetään, että tarjoajaa tai ehdokasta voidaan pyytää osoittamaan, että sillä on kansallisen lainsäädännön mukaiset vakuudet täyttää hankintasopimus eli että se on esimerkiksi antanut valaehtoisen vakuutuksen tai todistuksen tai sille on myönnetty tarvittava lupa. Tähän voi kuulua todiste valtuutuksesta toimia säänneltynä markkinana huutokauppatuotteiden huutokauppaamista varten. Täytäntöönpanosääntöjen 135 artiklan 3 kohdan noudattamisen edellyttämät tarkat todisteet ja niiden toimittamisen ajankohta ovat osa varainhoitoasetuksen 92 artiklassa tarkoitetun tarjouskilpailun asiakirjoja. Komissio julkaisee tarjouskilpailun Euroopan unionin virallisen lehden S-sarjassa internetissä osoitteessa http://ted.europa.eu/TED/main/HomePage.do. (10) Hakijoita ja tarjoajia voidaan kuitenkin pyytää toimittamaan todisteet tarjousten jättämisen tai osallistumishakemuksen määräaikaan mennessä, kuten täytäntöönpanosääntöjen 140 artiklassa säädetään.

Voidakseen toimittaa tarjouksen täytäntöönpanosääntöjen 135 artiklan 3 kohdan mukaisesti ehdokkaiden tai tarjoajien on oltava yhdessä jäsenvaltiossa valtuutettuja säänneltyjä markkinoita. Ehdokkaiden tai tarjoajien on selvitettävä jäsenvaltioiden viranomaiselta, onko huutokauppa-asetuksen 35 artiklan 4 kohta pantu täytäntöön kyseisessä jäsenvaltiossa.

3. Muiden säännellyn markkinan nimittämistä huutokauppapaikaksi koskevien huutokauppa-asetuksen säännösten kansallinen täytäntöönpano

Jäsenvaltioiden on tarvittaessa muutettava kansallisia lakejaan, jotta ne voivat panna täytäntöön huutokauppa-asetuksen 36 artiklan 1 kohdan ja 43 artiklan markkinoiden väärinkäytön osalta; huutokauppa-asetuksen 55 artiklan 1, 3 ja 4 kohdan rahanpesun, terrorismin rahoituksen ja rikollisen toiminnan osalta ja 64 artiklan 2 kohdan säänneltyjä markkinoita koskevan tuomioistuimen ulkopuolisen valituksia käsittelevän mekanismin osalta.

Näiden artiklojen täytäntöönpano siinä jäsenvaltiossa, johon huutokauppapaikaksi nimetty säännelty markkina (tai sen ylläpitäjä) on sijoittautunut, ei ole välttämätöntä hankintasopimusta koskevan päätöksen tekemiseksi huutokauppapaikan nimeämistä koskevassa yhteisessä hankintamenettelyssä, mutta se voi olla välttämätöntä menettelystä seuraavan sopimuksen täytäntöönpanemiseksi. Jos sopimuksen täytäntöönpano vaarantuu sen takia, että jäsenvaltio, johon huutokauppapaikaksi nimetty säännelty markkina (tai sen ylläpitäjä) on sijoittautunut, ei ole pannut edellä mainittuja säännöksiä täytäntöön, voidaan sopimus purkaa.

Jos kuitenkin edellä mainittujen säännösten täytäntöönpanosta jäsenvaltiossa aiheutuisi huutokauppapaikalle velvollisuus ottaa tiettyjä järjestelyjä käyttöön, ei voida sulkea pois sitä, että huutokauppapaikalta saatetaan vaatia todisteet näistä järjestelyistä tarjouskilpailussa tai osallistumishakemuksessa riippumatta siitä, onko jäsenvaltio, johon huutokauppapaikka on sijoittautunut, pannut huutokauppa-asetuksen asiaa koskevan säännöksen täytäntöön päätökseen. Huutokauppa-asetuksen 55 artiklan 4 kohdassa säädetään muun muassa, että jäsenvaltion on varmistettava, että sen alueella sijaitsevaan huutokauppapaikkaan sovelletaan rahoitusjärjestelmän käytön estämisestä rahanpesutarkoituksiin ja terrorismin rahoitukseen annetun direktiivin 2005/60/EY (11) 34 artiklan 1 kohdan kansallisia täytäntöönpanotoimia. Mainitun direktiivin 34 artiklan 1 kohtaa koskevissa kansallisissa täytäntöönpanosäännöksissä olisi edellytettävä, että jäsenvaltiot varmistavat sen, että kyseessä olevat huutokauppapaikat ottavat käyttöön riittäviä ja asianmukaisia toimintaperiaatteita ja menettelyjä rahanpesuun tai terrorismin rahoitukseen liittyvien toimintojen pysäyttämiseksi ja ehkäisemiseksi. Huutokauppapaikan voidaan edellyttää osoittavan tarjouskilpailussa tai osallistumishakemuksessa, että se pystyy ottamaan käyttöön mainitut toimintaperiaatteet ja menettelyt. Ehdokkaiden tai tarjoajien on selvitettävä jäsenvaltioiden viranomaisilta, onko huutokauppa-asetuksen 36 artiklan 1 kohta, 43 artikla, 55 artiklan 1 kohta, 55 artiklan 3 kohta, 55 artiklan 4 kohta ja 64 artiklan 2 kohta pantu täytäntöön.

4. Jäsenvaltioiden täytäntöönpanotilannetta koskeva luettelo

Luettelo niistä jäsenvaltioista, jotka ovat ilmoittaneet komissiolle siitä, että ne ovat muuttaneet tai ovat muuttamassa kansallista lainsäädäntöään, kuten kohdissa 2 ja 3 esitetään, sekä kansallisen täytäntöönpanon alustavasta aikataulusta, julkaistaan internetissä osoitteessa (http://ec.europa.eu/clima/policies/ets/auctioning_en.htm). Luettelon tarkoituksena on antaa ehdokkaille tai tarjoajille tietoa siitä, minkä jäsenvaltioiden alueella huutokauppa-asetuksen 35 artikla, 36 artiklan 1 kohta, 43 artikla, 55 artiklan 1 kohta, 55 artiklan 3 kohta, 55 artiklan 4 kohta ja 64 artiklan 2 kohta on pantu täytäntöön. Komissio ei vastaa edellä mainitun listan tietojen oikeellisuudesta, täydellisyydestä eikä ajankohtaisuudesta.

5. Huutokauppatarkkailijan ja yhteisten huutokauppapaikkojen hankkimista koskevien tarjouskilpailuasiakirjoihin liittyvät avoimuutta edistävät toimet

Ilmoitukset on julkaistava Euroopan unionin virallisessa lehdessä (EUVL) varainhoitoasetuksen 90 artiklan 1 kohdan mukaisesti. Tarjouskilpailun asiakirjat on lueteltu täytäntöönpanosääntöjen 130 artiklan 1 kohdassa. Täytäntöönpanosääntöjen 121 artiklan mukaan tarjouskilpailusta voidaan ilmoittaa myös muulla tavoin edellyttäen, että tällaista ilmoitusta ei julkaista ennen EUVL:ssä julkaistavaa ilmoitusta ja että siinä viitataan EUVL:ssä julkaistuun ilmoitukseen, joka on ainoa todistusvoimainen ilmoitus.

Huutokauppa-asetuksen 24 artiklan mukaisesti tapahtuvaan huutokauppatarkkailijan nimeämistä koskevaan yhteiseen hankintamenettelyyn ja asetuksen 26 artiklan mukaisesti tapahtuvaan yhteisten huutokauppapaikkojen nimeämistä koskeviin yhteisiin hankintamenettelyihin liittyvät varainhoitoasetuksen 92 artiklassa tarkoitetut tarjouskilpailuasiakirjat ja erityisesti täytäntöönpanosääntöjen 130 artiklassa ilmoitetut tarjouskilpailuasiakirjat sisältävät markkinoiden kannalta merkittävää tietoa. Yhteistä hankintamenettelyä koskevien sopimusten nojalla komission on jaettava tällaiset tiedot jäsenvaltioiden kanssa.

Sen varmistamiseksi, että kaikilla markkinatoimijoilla on tasavertaiset mahdollisuudet saada näitä tietoja, komissio aikoo julkaista huutokauppatarkkailijan ja yhteisten huutokauppapaikkojen nimeämistä koskevien tarjouskilpailujen keskeiset asiakirjat internetissä (http://ec.europa.eu/clima/policies/ets/auctioning_en.htm) samanaikaisesti, kun se jakaa nämä tiedot jäsenvaltioille. Julkaistuihin luonnoksiin voidaan tehdä muutoksia, myös merkittäviä muutoksia, ennen kuin ne julkaistaan Euroopan unionin virallisessa lehdessä. Tarjouskilpailuun liittyvien asiakirjaluonnosten julkistamista ei pidetä varainhoitoasetuksen 90 artiklan 1 kohdassa tai täytäntöönpanosääntöjen 118, 119 ja 120 artiklassa tarkoitettuna julkaisemisena tai mainostamisena. Asiakirjaluonnosten julkistaminen ei myöskään sido komissiota tai hankintamenettelyyn osallistuvia jäsenvaltioita. Ainoastaan EUVL:ssä julkaistut tarjouskilpailuun liittyvät ilmoitukset ja niihin liittyvät asiakirjat ovat täytäntöönpanosääntöjen 121 artiklan ensimmäisessä alakohdassa tarkoitettuja todistusvoimaisia ilmoituksia ja asiakirjoja.

(1) Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).

(2) Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).

(3) Direktiivi 2003/87/EY sellaisena kuin se on muutettuna. Ks. 3 d artiklan 3 kohta ja 10 artiklan 4 kohta.

(4) Komission asetus (EU) N:o 1031/2010 kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).

(5) Neuvoston asetus (EY, Euratom) N:o 1605/2002, annettu 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta (EYVL L 248, 16.9.2002, s. 1).

(6) Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä (EYVL L 357, 31.12.2002, s. 1).

(7) Katso huutokauppa-asetuksen 35 artiklan 1 kohta.

(8) Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2010, s. 1). Ks. 4 artiklan 1 kohdan 14 alakohta.

(9) Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2010, s. 1). Ks. 4 artiklan 1 kohdan 13 alakohta.

(10) Ne ovat saatavilla myös osoitteessa http://ec.europa.eu/clima/tenders/index_en.htm

(11) EUVL L 309, 25.11.2005, s. 15.